Document ID: /fineweb-2-swissfilter-quality_10-filterrobots/filtered/02686.jsonl.gz/15

Riscul dietelor neadecvate
Riscul dietelor neadecvate
Dietele neadecvate sunt echivalentul unui tratament medicamentos necorespunzător aplicat în mod voluntar organismului, deci ar trebui evitate!
Cum veţi recunoaşte un regim ce nu corespunde fiziologiei organismului uman ?
1. Dacă acest regim promite o scădere în greutate mai mare de 2 max 3 kg pe lună !
De ce: organismul uman are nevoie de timp pentru a accepta modificările impuse pe cale cerebrală, orice schimbare forţată duce la schimbări nedorite în metabolism.
2. Dacă vi se prescriu ore exacte pentru anumite alimente, excepţie: orele exacte de masă indiferent de alimente !
De ce: orele exacte pentru anumite alimente sau pauze strict definite între acestea, au poate efect, dar cu siguranţă unul întâmplător asemeni horoscopului !
3. Dacă vi se recomandă suplimente alimentare specifice dietelor cu efect rapid de slăbire ! Excepţie: suplimentele prescrise de medici în cadrul unui regim alimentar special în caz de boală !
De ce: suplimentele existente în comerţ, pilulele minune sau băuturile miraculoase care promit reducerea greutăţii într-un timp record au un singur scop: cel financiar !
4. Dacă în acea dietă apar mai multe NU-uri decât DA-uri. Ex: NU - prăjiturilor, zahărului, grăsimii,berii, vinului etc, şi DA - alimentelor pe care oricum nu le consumaţi.
De ce: dacă acea dietă are mai multe restricţii decât sunteţi dispus(ă) să acceptaţi oricum va fi sortită eşecului !
5. Nu în ultimul rând... dacă acea dietă promite că NU are efect jo-jo şi dacă este mult prea costisitoare!
De ce: efectul jo-jo va apărea mereu !! Tocmai datorită faptului că este vorba de o dietă. Orice dietă are un început şi un sfârşit. În cel mai fericit caz va avea loc o stagnare a greutăţii obţinute prin acea dietă. Doar o schimbare a modului de viaţă printr-o alimentaţie echilibrată garantează rezultate pe termen lung !
Referitor la costuri: nu tot ce este costisitor este şi de calitate !
Concluzie: există foarte multe diete, multe dintre ele au fost probate cu succes chiar dacă nu au la bază o explicaţie ştinţifică, dar riscurile pot apărea la fel de rapid şi nu de multe ori...prea târziu.
Piramida unei alimentaţii corecte /Lebensmittelpyramide descrie într-un mod succint şi eficace ce trebuie avut grijă pentru a evita luarea în greutate sau pentru menţinerea greutăţii dorite, step by step în 6 trepte.
- La baza piramidei sunt lichidele: apă, ceai, supe cât mai mult în cursul zilei. Compensat cu mişcarea în aer liber, urcatul scărilor mersul pe jos, etc. Dacă din lipsă de timp nu se poate ţine cont de exerciţiile fizice, atunci viaţa intimă de cuplu este una din soluţiile optimale.
- Sistemul semaforului de 5 ori pe zi ! Despre ce este vorba ? Cât mai multe fructe şi legume într-o varietate coloristică, compensate cu un jogging uşor sau mersul cu bicicleta.
- La fiecare masă pricipală, deci mic dejun, prânz şi seară, carbohidraţi complecşi, produsele din cereale integrale, vor fi de preferat celor din făină albă.
- A patra treaptă, a consumului suficient: 2 sau 3 porţii pe zi de produse ovo-lacto, peşte şi carne macră.
- Penultima treaptă... uleiuri vegetale, de preferat uleiul de măsline şi de rapiţă, untul normal nu light, alunele şi nucile care sunt foarte sănătoase dar din păcate cu un procent ridicat de grăsimi !
- Ultimile pe listă dar nu şterse...dulciurile! Ele pot fi consumate zilnic.. dar cu măsură.
Cine pune în practică sfaturile acestei piramide, va descoperi ce uşor se poate slăbi fără riscuri sau costuri suplimentare.
Totuşi este posibil ca după ce organismul s-a adaptat la noul regim de viaţă şi de hrană să apară o stagnare. În această situaţie există doar o soluţie: mărirea efortului fizic. În cazul în care stagnarea nu este programată genetic!!
Şi în sport există o piramidă asemănătoare celei din nutriţie, care are ca scop evitarea leziunilor şi a complicaţiilor cardio-vasculare. Dar despre acea piramidă într-un viitor apropiat.
Kray Seeholzer - Lucerna
Dipl. Fitness- und ErnährungsCoach